SOMO MAR 23
Indiko Kendo Iloko Bugewa e Yo Mane?
Mondo omi watim duto ma wanyalo e chopo “wach maber” ne ji e “piny, ne ogendni duto, gi dhoudi duto, gi dhok duto, kod ji mopogore opogore duto,” wagoyo bugewa e dhok mokalo 750. (Fweny 14:6) Ang’o ma konyowa chopo migawo mapekni? Ikonyowa gi jondiko ma wuok e piny ma ngima kod jolok-dhok mochiwore ma duto gin Joneno mag Jehova.
Ikwongo ndik weche e dho Ingresa. Bura Matayo tayo tije mag Migawo Mochung’ne Ndiko e ofis maduong’ mar piny mangima. Migawoni tayo tije mag jondiko matiyo e ofis maduong’ koda e bad ofise moko. Bedo gi jondiko mawuok kuonde mopogore opogore miyo ginyalo ndiko e wi weche mamulo kit ogendini mopogore opogore, to mano miyo ji mawuok e pinje mang’eny orwak weche manie bugewa.
Wechego ikowo ne jolok-dhok. Bang’ pwodho wechego, iorogi e yor kompyuta ne grube mag jolok-dhok kuonde duto e piny mangima mondo gilok weche e dhok madwarore kendo ginon ni giloko kare. Gitemo yiero “weche mag adiera” mondo tiend weche owinjre kaka giwinjore e dho Ingresa.—Eklesiastes 12:10.
Kompyuta miyo tich dhi mapiyo piyo. Kompyuta ok nyal kawo kar jondiko koda jolok-dhok. Kata kamano, program mag kompyuta koda diksonari kaachiel gi gik timo nonro moket e kompyuta nyalo konyo jogo timo tijegi mapiyo piyo. Joneno mag Jehova ne oloso program miluongo ni Multilanguage Electronic Publishing System (MEPS) mitiyogo e ndiko weche e dhok miche, keto piche maluwore gi wechego, kendo chanogi kaka dwarore mondo gibed moikore ne gocho.
Ang’o momiyo watimo kinda ma kamano mondo walok weche e dhok kata mana ma iwacho gi ji manok? Watimo kamano nikech dwaro mar Jehova en ni “ji mopogore opogore duto onego ores kendo gibed gi ng’eyo malong’o chuth e wi adiera.”—1 Timotheo 2:3, 4.
Indiko bugewa e yo mane?
Ang’o momiyo waloko bugewa e dhok mang’eny kamano?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn